Syysmasennus voi viedä voimat töissä - Taloussanomat - Ilta-Sanomat
Syksy voi vetää alakuloiseksi. (KUVA: Mikko Stig/Lehtikuva)
Julkaistu: 10.10.2007 6:57 , Päivitetty: 10.10.2007 14:10
Syksy voi olla monelle vuoden mieluisin vuodenaika, toisille taas pahin mahdollinen.
Jos kotona on raskasta, yhteinen kesäloma perheen kanssa on mennyt mönkään, työssä painaa stressi eikä uuden työpaikan haussakaan tärppää, on kasassa liki henkilökohtaisen katastrofin ainekset.
Jos sattuu vielä kuulumaan siihen noin 10 prosentin ihmisjoukkoon, jonka elimistö kaipaa virkistykseksi normaalia enemmän luonnonvaloa, voi kaamosaika olla se viimeinen tekijä, joka taittaa kamelin selän.
Medivire Työterveyspalvelujen työterveyspsykologi Erkki Kuivasniemelle syysmasennuksen ja työuupumuksen yhteys on tuttu. Rohtokin on toisaalta yksinkertainen. Parhaiten tepsii avoin ja ajoissa käyty keskustelu joko esimiehen, läheisen työkaverin tai työterveyshuollon ammattilaisen kanssa.
– Työelämä ja työyhteisöt ovat muuttuneet monimutkaisemmiksi, mutta kissa on pystyttävä nostamaan edelleen pöydälle vaikeissakin asioissa.
Kuivasniemen mukaan yritykset ovat jo oppineet kiinnittämään huomiota henkilöstön fyysiseen jaksamiseen. Nyt olisi psyyken vuoro. Jos osa väestä alkaa uupua työtaakan alle, pitää hälytyskellojen soida ajoissa.
– Jos työyhteisölle haluaa järjestää jotain virkistystä ja yhteistoimintaa, niin syksy on siihen hyvä ajankohta. Pikkujoulu ei välttämättä täytä näitä tarpeita, opastaa Kuivasniemi.
Toki syksy voi ottaa koville, vaikka työ- ja kotiasiat olisivatkin kunnossa. Kun illat pimenevät ja eikä valoisaan aikaan ehdi ulkoilemaan, alkaa elämä helposti tympiä ja sohva houkuttaa.
– Hyvä ja monipuolinen ruokavalio sekä riittävä liikunta ja vapaa-aika pitävät mielen virkeämpänä. Toki kirkasvalolampuistakin on hyötyä. Monet ovat hankkineet niitä hyvin tuloksin sekä työpaikoille että kotiin, kertoo Kuivasniemi.
– Kaikkein tärkeintä on kuitenkin puhua vaikeistakin asioista ajoissa, hän lisää.